歲旱邑人禱第五羅漢得雨樂先生有詩次韻
作者：范成大
朝代：宋

paragraphs: 海山之湫龍所宮，濺瀑下赴聲琤琮。
碧矑大士何許主，愛此匹練飛冥濛。
偶然宴坐百千劫，神力悲願俱無窮。
向來火雲挾日走，沙煎日爛千山童。
陸渾風高煽熱屬，涇川草肥閒雨工。
萬口嗷嗷叫此士，爐燎未吐誠先通。
暮塵捲地羊角暗，朝霞橫天魚尾紅。
商羊摩霄鳶起舞，居然一澍歌年豐。
人言佛陀入三昧，斷取世界如旋蓬。
指麾釋梵駿奔走，況爾風伯并雷公。
風騷老將亦贊喜，筆陣獨掃詩壇空。
嗟余嘯咏不釋手，一曲何啻歌三終。